**Priekuļu** [**novada svētki 20.-21. jūnijā Mārsnēnos**](http://www.priekuli.lv/kulturas-iestades/kulturas-tautas-un-saieta-nami/priekulu-kulturas-nams/243-pasakumi-priekulu-kulturas-nams/1591-novada-svetki)

Nu jau trešo gadu tieši jūnija mēnesī Priekuļu novads svin savus Novada svētkus – šogad Mārsnēnu pagastā.**Svētku moto: ‘’Ar sauli azotē Mārsnēnos’’.**

Jau ar pirmajiem saules stariem sāksies rosība pagasta centrā iepretim jaunajam parkam, pie bijušajā veikala ‘’Tev un sadzīvei’’. Tur ar dažādiem lauku labumiem tirgosies vietējie novada iedzīvotāji un mājražotāji , arī amatnieki un zemnieki  no blakus novadiem.

Mārsnēnu Tautas nama parkā pie saules pulksteņa un veselības takas no ziediem tiks veidotas arkas, un svētku apmeklētajiem tiks dota iespēja novērtēt skaistākās arkas īpašnieku. Protams, lai skaistums no Mārsnēniem nezustu, arkas uz nenoteikti laiku tiks atstātas un priecēs pagasta iedzīvotājus. Turpat netālu parkā koncerta zonā uz skatuves kāps mazie Priekuļu novada vokālisti, tautiskās dejās iegriezīs mazākie novada dejotāji un 10 gadu jubilejas koncertu izdejos dāmu deju grupa ‘’MARE’’ ar draugu kolektīviem no citiem novadiem.

Visas dienas garumā pagasta mājas iekšpagalmā ar izrādēm uzstāsies Priekuļu, Liepas, Mārsnēnu un Veselavas pagastu teātri. Skatītājiem tiks piedāvātas dažāda veida komēdijas. Pretī pagasta pārvaldes ēkai, ceļa otrā pusē norisināsies volejbola turnīrs un sportiskas aktivitātes gan individuāli jaunajām māmiņām ar ratiņiem, gan kopīgi ģimenēm.

Jaunsargi un zemessargi dos iespēju apmeklētājiem tuvāk iepazīt viņu ikdienu – apskatīt militāros transportlīdzekļus, ieročus, pierādīt savu spēku un veiklību kāpelēšanā pa kokiem un protams nopelnīt kādu balvu. Iespēja izšaut ar loku un mest ar šautriņām, apskatīt suņus, ieročus un trofejas , to visu nodrošinās mednieki.

Radošās mākslas, rokdarbu, spēļu darbnīcas, boulingu ar ūdenspudelēm, fotomedības un boksa paraugdemonstrējumus tas viss no Priekuļu jauniešu centra ‘’REST[e]’’, bet pašus mazākos ar ģimenēm sagaidīs lielās piepūšamās atrakcijas, seju apgleznošana, lielformāta spēles un interaktīvā telts ‘’LAPAS’’.

Ekstrēmu šovu plašākai auditorijai izrādīs Greentrials Bike riteņbraucēji,kas ar saviem BMX riteņu paraugdemonstrējumiem priecēs apmeklētājus novada svētkos un Mārsnēni ir viena no pieturvietām lielajā turnejā - Greentrials Bike Tour 2015.

Jau no agra rīta saulei apspīdot bijušā patērētāja veikala ēkas sienu, Priekuļu mākslas skolas talantīgie pedagogi ar audzēkņiem darbosies un iepriecinās pagasta iedzīvotājus un viesus, apgleznojot sienu. Svētku apmeklētājiem, pagasta iedzīvotājiem un visiem interesentiem būs iespēja piedalīties mākslas darba tapšanā.

Plkst.17:00 no Mārsnēnu Tautas nama līdz Estrādei/Klabes birzītei notiks svētku gājiens, kurā piedalīsies visi novada pašdarbnieki, uzņēmēji un novada svētku atbalstītāji. Estrādi ieskandinās Gunitas Bārdas veidots teatralizēts uzvedums „Skroderdienas Mārsnēnos”. Uzvedumā piedalīsies novada amatiermākslas kolektīvi un zināmi novada iestāžu vadītāji, darbinieki.
Vakara gaitā tiks pasniegtas balvas ātrākajiem, veiklākajiem un radošākajiem svētku dalībniekiem. Apmeklētājus ar koncertu priecēs  Latvijā jauniešu vidū tik populārā dziedātāja Sabīne Berezina un Mārtiņš Ruskis. Uz zaļumballi ielūdz grupa ’’Lauku muzikanti’’. Dejas beigsies līdz ar pēdējiem dejotājiem.
Svētku otrajā dienā – 21.jūnijā no plkst. 14:00 visi laipni aicināti piedalīties ekskursijā pa Mārsnēnu pagasta interesantākajām un vēsturiskākajām vietām, bet plkst. 18:00 – tautas namā kino īsfilmas par Mārsnēnu pagastu un mārsnēniešiem.

Mēs katrs esam pielikuši roku tam, lai šie svētki būtu izdevušies un lai katrs no svētku apmeklētājiem būtu apmierināts un mājās dotos ar mazu kripatiņu prieka un saules azotē!
Priekuļu novada svētkus Mārsnēnu pagastā atbalsta Priekuļu novada pašvaldība, un Priekuļu novada uzņēmēji.